text:
Tag Archives: Alt /Offline Server Altheos
Diese Woche Serverfusion in Deutschland – Informationen und Fakten
Posted in Allgemein, Spielwelt Also tagged Alt /Offline Server Amkira, Alt /Offline Server Antharos, Alt /Offline Server Astreya, Alt /Offline Server Cascardon, Alt /Offline Server Cedra, Alt /Offline Server Dafihn, Alt /Offline Server Erfoo, Alt /Offline Server Evielas, Alt /Offline Server Gonea, Alt /Offline Server Hatorjas, Alt /Offline Server Hyperion, Alt /Offline Server Kartago, Alt /Offline Server Lechas, Alt /Offline Server Legoria, Alt /Offline Server Leviathan, Alt /Offline Server Lykanthra, Alt /Offline Server Mikor, Alt /Offline Server Mosha, Alt /Offline Server Phelon, Alt /Offline Server Sertain, Alt /Offline Server Sobo, Alt /Offline Server Torkas, Alt /Offline Server Tulipos, Alt /Offline Server Weshna, Caslayn, Galoc, Metin2, Server Lesanya, Serverfusion Kommentare deaktiviert für Diese Woche Serverfusion in Deutschland – Informationen und Fakten
Fusionsserver 4: Amkira, Sertain, Altheos, Erfoo und Tulipos
Serverfusion: Start in KW 48 2012 und Namen werden gesucht – inklusive Liste der Fusionsserver
Posted in Allgemein, Forum, Spielwelt Also tagged Alt /Offline Server Amkira, Alt /Offline Server Antharos, Alt /Offline Server Astreya, Alt /Offline Server Cascardon, Alt /Offline Server Cedra, Alt /Offline Server Dafihn, Alt /Offline Server Erfoo, Alt /Offline Server Evielas, Alt /Offline Server Gonea, Alt /Offline Server Hatorjas, Alt /Offline Server Hyperion, Alt /Offline Server Kartago, Alt /Offline Server Lechas, Alt /Offline Server Legoria, Alt /Offline Server Leviathan, Alt /Offline Server Lykanthra, Alt /Offline Server Mikor, Alt /Offline Server Mosha, Alt /Offline Server Phelon, Alt /Offline Server Sertain, Alt /Offline Server Sobo, Alt /Offline Server Torkas, Alt /Offline Server Tulipos, Alt /Offline Server Weshna, Caslayn, Community Manager, Galoc, Metin2, Server Lesanya, Serverfusion Kommentare deaktiviert für Serverfusion: Start in KW 48 2012 und Namen werden gesucht – inklusive Liste der Fusionsserver
Reichsschlachten in Masse – Mai 2012
Posted in Event, Spielevent, Spielwelt Also tagged Alt /Offline Server Amkira, Alt /Offline Server Antharos, Alt /Offline Server Astreya, Alt /Offline Server Cascardon, Alt /Offline Server Cedra, Alt /Offline Server Dafihn, Alt /Offline Server Erfoo, Alt /Offline Server Evielas, Alt /Offline Server Gonea, Alt /Offline Server Hatorjas, Alt /Offline Server Hyperion, Alt /Offline Server Kartago, Alt /Offline Server Lechas, Alt /Offline Server Legoria, Alt /Offline Server Leviathan, Alt /Offline Server Lykanthra, Alt /Offline Server Mikor, Alt /Offline Server Mosha, Alt /Offline Server Phelon, Alt /Offline Server Sertain, Alt /Offline Server Sobo, Alt /Offline Server Torkas, Alt /Offline Server Tulipos, Alt /Offline Server Weshna, Event, Metin2, Reichsschlacht, Server Lesanya, Spielevent 2 Comments
Alles Gute Altheos zum 3. Geburtstag
Posted in Allgemein, Spielwelt Also tagged Geburtstag, Metin2 Kommentare deaktiviert für Alles Gute Altheos zum 3. Geburtstag


c: text/html

text:
Midiant de storie dai cognons furlans, si fâs ancje la storie dal nestri Friûl. Chest mês us proponìn 5 cognons che a àn divignince gjermaniche. (Gjavâts fûr di I cognomi del Friuli di Enos Costantini e Giovanni Fantini ed. La Bassa/LithoStampa. O ringraciìn i autôrs pe disponibilitât e pe colaborazion).
BAIS
Dal todesc weiss che al vûl dî “blanc”. Si cjatilu a S. Vît de Tor, Gurize, Flumisel e Gradiscje. 1648, / Febb. Francesco figliolo del q. Vincenzo Bais sa S. Andrato abit. Brazzano, famiglio, tira schiopettata su immagine S. Nome di Gesù sopra casa pievano di Brazzano e con altri 3 tira sassi sulla stessa; 1672 Zuanne Bais sotano di Visco fittuale nobb. Zucco.
BULFON / BULFONE / BULFONI
Al è l’adatament dal non gjermanic Wolfang.
1465 Bulfo tedesco falegname q. Gio. de Rostat abit. in Udine; la forme Bulfon e je carateristiche di Mueç e Trasaghis: 1773 Maddalena di Giacomo Bulfon q. Pietro q. Giacomo Bulfon di Bulfon di Moggio sposa Giovanni di Giovanni Bulfon;
Di Bulfone a ‘nd je tancj a Tavagnà, Felet, Udin e Feagne. Bulfoni si cjatilu soredut a Udin, Gurize, San Zuan, Mortean e Rivignan. 1553, 13 Agosto muore don Bulfone abitante a Udine borgo S. Lucia lasciando 3 figli che vengono accolti in Ospedale a Udine perchè la concubina è partita abbandonandoli.
FLEBUS
Cognon tipic di Torean. Si pense che al puedi derivâ di un antîc toponim Flegebusch, savint che Flege al jere un antîc cognon de Gjermanie e che busch al vûl dî “bosc”. Duncje “Bosc di Flege”. No son rârs i cognons di origjin gjermaniche inte zone di Cividât par vie dei tancj soldâts, comerciants e v.i. che a rivarin te ete patriarcjâl.
1322, 29 Giugno Giovanni detto Flebus f.q. Cello di Prampero; 1489 Giacomo Gomba q. Gio di Virco teneva un maso del nob. Giovanni Flebus.
FLEC
Non di cjasade cuntune buine difusion a Glemone, Doltris e Dieç. Al vûl dî “maglât, tacolât” e duncje al devi jessi stât un sorenon par une persone cun maglis o pivicjis.
1271 Jacobo Fleycherio a Gemona; 1310 Fleca aurifice de Civitate.
LANTIERI
Dal non Lanther, si cjate a Pordenon e Udin.
1594 Sig.ra Lanthera con li figlioli et Schrivani non si sono confessati a Pasqua; 1677 Pietro Someda affitta a Giovanni Lanteriis di Udine una stalla sita nell’androna Brenari.
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +

robotstxt: allowed

filter: keep


text:
31-10-2017: GRANDE FIESTE DAL FRIÛL
Cunvignis e ideis,
tais e golosetâts,
marcjât e gjostris,
sbeletadis e mascaris,
zûcs e magjiis,
corâls e cjantosis,
vueris e pestadicis,
fûcs e flamis e bataiis tal cîl,
striis e aganis,
bandieris dal Friûl
e fieste dute la gnot.
Cussì e jere presentade la prime Fieste dal Friûl di Rivignan. Dut si pues dî, ma no che il sindic Mario Anzil nol vedi iniziative. Prin di dut, chê di vê rivât a fâ la union dai doi Comuns di Rivignan e Teôr, robe che tai ultins timps in pôcs a rivin a fâ. Po dopo la iniziative dai referendum Tutti per il Friuli par fâ lis provinciis dal Friûl e di Triest e cuintri de riforme des Uti, che la Regjon no à acetât di fâ ancje se lis firmis suficientis a jerin stadis tiradis dongje dutis. E cumò, la idee di une grande Fieste dal Friûl di fâ ai 31 di Otubar, cun chê di lâ cuintri di Halloween, la fieste comerciâl di divignince americane che si fâs te Gnot dai Muarts, e invezit promovi lis nestris tradizions di une volte in chest periodi dal an. In plui, il riferiment storic a une fiere di 600 agns fa visitade dal Patriarcje Ludovì di Tek.
Il risultât al è stât une partecipazion straordenarie di int cun tancj biei coments plens di braùre pal Friûl che si puedin cjatâ ator pe rêt. Par dî la veretât, vie pe fieste si è viodude ancjemò tante int mascarade di Halloween, ma la suaze dal paîs e jere dute furlane: bandieris nostranis pardut, balonuts blu cu la acuile, il cjampanili cul simbul de Patrie proietât parsore, fûcs artificiâi. Prime de serade, la cunvigne C’è un futuro per il Friuli? cul stes Anzil, il professôr Mario Bertolissi e il diretôr dal Messaggero Veneto Omar Monestier, e la presentazion dal libri Intervista immaginaria a Tiziano Tessitori di Roberto Meroi (intervistât su La Patrie di Març). Di ultin, un spetacul in place cu la calade de “acuile infogade”: une acuile furlane luminose e je stade fate cori par aiar, passant dal cjampanili “impiât di lûs” cu la bandiere furlane a di chê altre bande de place.
Finide la fieste, o vin sintût un Mario Anzil une vore sodisfat: «Plui di cussì no si podeve sperâ: 50.000 furlans ducj insiemi no si viodevin dai timps di Zico»
Tornarêso a fâ la fieste?
Daûr di chest grant riscuintri, no si pues fâ di mancul! La Fieste dal Friûl di Rivignan e à di deventâ un apontament classic pal popul furlan, che si fasarà ogni 31 di Otubar.
I riscuintris? E je stade une fieste di popul, ancje pe suaze legre che o vês metût sù…
La int e jere dute contente e le ai viodude braurose di sintîsi furlane. Mi à impressionât ancje la presince dai zovins, che magari agns fa no saressin mai lâts a une “Fieste dal Friûl”.
La fieste e je stade presentade ancje tant che une sorte di anti Halloween: il teme aial cjapât la fantasie de int? Isal un inizi par tornâ a cjapâ in man lis nestris tradizions vieris?
No ducj a jerin dacuardi di presentâle tant che alternative a Halloween, ma la presince di popul e dîs che i timps par tornâ a pandi ciertis nestris tradizions ancje di chest periodi al è rivât. Par chest, il “slogan” de fieste al jere Une fieste di cocis, striis e aganis: dute robe nestre, ancje lis cocis. ❚
✒ Dree Venier
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
…WELCOME 2020 !
I wish all Climbers, Runners and Tai Chi practitioner all over the world a HAPPY NEW YEAR 2020 !!!!!
il proponiment, par chest an, al è chel di judâ chei che a fasin fadure a lâ indenant inte vite e di combati la tindince, dal dì di vuê, di meti dongje masse ricjece intes mans di pocje int, tant che si ledi viers dai mûts di convivence indulà la int e rive a cjatâ lavôr e a mantignî la famee…
la riflession impen e vên de savietât dal Orient lontan:
“La ativitât dai umign e va indenant cence padin; co e rive ae fin e torne di gnûf a scomençâ. Duncje e pues lâ indenant in perpetui. Cuant une ruede e à un as indulà zirâ, e pues lâ lontan. La ativitât de Nature e je une, cence disviaments; par la cuâl no fale.
Co la energjie dal cîl e ven jù e la energjie de tiare e va sù, yin e yang a comunichin, e compagn a fasin ducj i vivents.
Co i umign savis e stan intai puescj publics ad alt, i puars umign intal spirt a van vie; cheste e je la Vie dal cîl e de tiare.”
Mandi a ducj !!!
#peaceandlove ☮ ☯
…WELCOME 2018 !
I wish all Climbers, Speed Skaters and Tai Chi practitioner all over the world a HAPPY NEW YEAR 2k18 !!!!!
chest an mi cjape un pôc il spirt poetic… inalore lu tacarai cuntun haiku, dedeanlu a gno pari e a mê mari…
un An di Gjolde
la ploie lizere
scolte il to cûr
il proponiment, par chest an, al è chel di judâ chei che a fasin fadure a lâ indenant inte vite e di combati la tindince, dal dì di vuê, di meti dongje masse ricjece intes mans di pocje int, tant che si ledi viers dai mûts di convivence indulà la int e rive a cjatâ lavôr e a mantignî la famee…
la riflession impen e vên de savietât dal Orient lontan:
“La ativitât dai umign e va indenant cence padin; co e rive ae fin e torne di gnûf a scomençâ. Duncje e pues lâ indenant in perpetui. Cuant une ruede e à un as indulà zirâ, e pues lâ lontan. La ativitât de Nature e je une, cence disviaments; par la cuâl no fale.
Co la energjie dal cîl e ven jù e la energjie de tiare e va sù, yin e yang a comunichin, e compagn a fasin ducj i vivents.
Co i umign savis e stan intai puescj publics ad alt, i puars umign intal spirt a van vie; cheste e je la Vie dal cîl e de tiare.”
#peaceandlove ☮ ☯
…WELCOME 2016 !
I WISH ALL CLIMBERS AND 0000 SPEED SKATERS 0000 ALL OVER THE WORLD A HAPPY NEW YEAR !!!!!
An gnûf vite gnove, no stait mai a contentâsi di un cûr di seconde man, inalore ad alt i cûrs !
O tacarai chest an 2016 cuntun proponiment e cuntune riflession.
Il proponiment al è chel di judâ chei che a fasin fadure a lâ indenant inte vite e di combati la tindince, dal dì di vuê, di meti dongje masse ricjece intes mans di pocje int, tant che si ledi viers dai mûts di convivence indulà la int e rive a cjatâ lavôr e a mantignî la famee.
La riflession impen e vên de savietât dal Orient lontan:
“La ativitât dai umign e va indenant cence padin; co e rive ae fin e torne di gnûf a scomençâ. Duncje e pues lâ indenant in perpetui. Cuant une ruede e à un as indulà zirâ, e pues lâ lontan. La ativitât de Nature e je une, cence disviaments; par la cuâl no fale.
Co la energjie dal cîl e ven jù e la energjie de tiare e va sù, yin e yang a comunichin, e compagn a fasin ducj i vivents.
Co i umign savis e stan intai puescj publics ad alt, i puars umign intal spirt a van vie; cheste e je la Vie dal cîl e de tiare.”
😎
…indulà rimpinâsi al è maravee
O sin rivâts ae fin dal an e al è timp di fâ un belanç ancje par webandana.com. Chest an i dâts no son chei di Google par vie che la leç sui cookies nus impedìs di doprâju. Inalore ve culì lis statistichis dal server:
visitadôrs unics: 166.251
lis pagjinis viodudis: 1.170.266
hits: 1.968.377
I rimpinadôrs che a an fat il Test inte sezion training a son stâts: 9500.
Ma butant il voli plui inlà dai numars, o vin di impensâsi che chest an a son stadis viertis gnovis viis inte biele crete di Vile Santine dongje Tumieç… che o vin scuviert, dongje il cret di Anduins, un puest maraveôs indulà lâ par stâ un pôc in pâs, ven a stai Cerdevol Curnila inte valade dal flum Arzin… che, l’organizazion dai climber in USA, Access Fund, e à comprât un teren indulà si cjate la falesie di Homestead in Arizona, risolvint cussì il probleme de responsabilitât intun teren privât… che la nestre propueste par sistemâ la viele stazion dai trens di Cividât, fasintle deventâ un climbing center, no je stade scoltade dai nestris sorestants che la an fate deventâ un museu de Prime Vuere Mondiâl, magari cussì no, ma nô o lin indenant cun il nestri biel progjet e sperin ben par l’avignì, prime o dopo a varan ben di stufâsi di che robe che a àn fate… che intant al vâ indenant il procès par la muart di Tito Traversa, 03 Lui 2013, e che il judiç al à domandât trê rinviaments a judizi ma no je indagade la persone che al à mitût dongie i imprescj, une robe che sune une vore strambe viodint che il principi secont il cuâl lis robis a varessin di jessi fatis cun la “diligjence dal bon pari di famee” al è un principi ae fonde dal nestri codiç civil… o soi sigûr di vê dismenteât cetantis altris robis… in ogni câs se voaltris o vês intal cjâf alc o podeis zontâle intai coments…
La comunitât di rimpinadôrs di webandana.com si cjate su Twitter con l’hastag #climbersFriuli, e i messaçs si viodin inte pagjine de ricercje su Twitter in timp reâl, e a puedin jessi doprâts tant che une chat jenfri di nô. Tant che su Facebook e je la pagjine webandana.com.
Cun il proposit di jessi simpri di plui a rimpinâsi intor pal mont o ai voie di ringraciâ di cûr ducj chei che nus an visitât.
MANDI A DUCJ E BON AN 2016 !!!
Simpri par gnovis emozions !!!
😎
…indulà rimpinâsi al è maravee
O sin rivâts ae fin dal an e al è timp di fâ un belanç ancje par webandana.com, inalore tachin cjalant i dâts di Google:
lis visitis a son stadis 29.505
i visitadôrs unics 21.186
lis pagjinis viodudis 134.489
I rimpinadôrs che a an fat il Test inte sezion training a son stâts: 8286.
Ma butant il voli plui inlà dai numars, o vin di impensâsi che chest an a son stadis viertis dôs bielis cretis in Friûl, ven a stai:
1- La crete dal Mont Stele, dongje Tarcint, indulà si cjatin une ventine di viis.
2- La crete dal Zardin dai Clapons, dongje Cjavaç, indulà a son une cuindisine di viis.
Il mês di Setembar al à viodût il cret de Cjargne e dal Glemonês protagonist dal meeting “Find your way” indulà tancj rimpinadôrs si son cjatâts ducj intune e indulà a jerin ancje Adam Ondra e Silvio Reffo. Adam, come par solit, al è rivât a maraveâ ducj viersint une gnove vie intal cret dal pas di Mont di Crôs.
E je stade fate une propueste par sistemâ la viele stazion dai trens di Cividât fasintle deventâ un climbing center ma… i nestris sorestants a vuelin fâle deventâ un museu de Prime Vuere Mondiâl, magari cussì no.
O sin daûr a pensâ di fâ in mut che si puedin viodi off-line lis pagjinis inte sezion de Falesie.
La comunitât di rimpinadôrs di webandana.com si cjate su Twitter con l’hastag #climbersFriuli. Tant che su Facebook e je la pagjine webandana.com.
Cun il proposit di jessi simpri di plui a rimpinâsi intor pal mont o ai voie di ringraciâ di cûr ducj chei che nus an visitât.
MANDI A DUCJ E BON AN 2015 !!!
Simpri par gnovis emozions !!!
😎
… progjets di ristruturazion
Li dal munistîr di S.Marie in Val si puedin viodi, dal 6 di Avrîl fin ai 18 di Mai 2014, i progjets par meti a gnûf la stazion viele dai trens di Cividât. Di fat il Comun al à pensât ben di mostrânus cemût che a vignarà il gnûf museu de Prime Vuere Mondiâl. E za la stazion e deventarà un museu, ma ce che nus covente un museu de vuere mondiâl a Cividât ❓
No son za cetancj ator? E la int no varès miôr lâ a viodi i puescj indulà che si à combatût fasintsi une biele cjaminade pluitost che sta sierade intun museu?
Pussibil che dinissun e vedi vude une idee un pôc plui origjinâl e pratiche?
La mê idee e sarès chê di ristruturâ la viele stazion dai trens fasint une palestre par rimpinâsi che e podarès restâ vierte ducj i dîs de setemane e puartâ chenti cetante int stant che culì dongje no a’nd è. Ce pensaiso di cheste idee? O pûr volêso proponi voaltris alc di diviers ?
😎
… Tarcint (UD)
In graciis dal lavôr fat di doi zovins climber, Luciano Regattin e Giuliano Moscatelli, e je nassude la crete da la Mont Stele dongje Tarcint (UD). Cjaminant dilunc il troi, che al tache propit li dal numâr 5b a Malamaserie, si rive ae biele parêt Sud de crete indulà si cjatin cetantis viis ben furnidis cun spit inox. Ma la crete e va sù inte direzion Est, e ancje culì a si cjatin des bielis viis che a misdì a son za in ombrene. In dut a son une ventine di viis e cualchidune e spiete ancjemò di jessi liberade. Par la cuâl se o vês voie di insiorâ il vuestri zei di onsight chest al è il puest just par fâlu. La crete al è un calcâr une vore biel e e je la pusibilitât di meti adun altris viis. Co o lait a viodile visaitsi di puartâ alc par netâ vie il polvar, e di tignî simpri il casc sul cjâf parcè che al pues jessi che cualchi piçul clap e ven jù. Un ringraciament a Luciano e Giuliano par il biel lavôr fat, o vin viodût cetante elare o vês gjavât, e… buine rimpinade a ducj ! 😉
Look at… the photos: Falesia del Monte Stella
😎
…intal cuartîr Sant Paoli a Udin
Usgnot, vinârs 21 Fevrâr 2014 aes 21.00, inte suaze de XXX Rassegne dal cine di Montagne intal Auditorium Menossi, in vie S.Pieri 60, a Udin al sarà l’incuintri cun il pari de rimpinade sportive e autôr dal mitic libri “Cento nuovi mattini” Alessandro Gogna.
L’incuinti e varà come teme: “Montagne: dopradis o vivudis?”.
😎
…WELCOME 2014 !
I WISH ALL CLIMBERS, SKATERS AND KAYAKERS ALL OVER THE WORLD A HAPPY NEW YEAR !
An gnûf vite gnove, no stait mai a contentâsi di un cûr di seconde man, inalore ad alt i cûrs !
O tacarai chest an 2014 cuntun proponiment e cuntune riflession.
Il proponiment al è chel di judâ chei che a fasin fadure a lâ indenant inte vite e di combati la tindince, dal dì di vuê, di meti dongje masse ricjece intes mans di pocje int, tant che si ledi viers dai mûts di convivence indulà la int e rive a cjatâ lavôr e a mantignî la famee.
O pues dîsi, par esperience, che cumò e je int abenade che si profite de crisi par cirî di paiâ pôc i lavoradôrs, une robe tant plui triste par vie che si trate di lavoradôrs che a àn un lavôr a scjadince e che a àn a disposizion dai imprescj par fasi justizie une vore costôs e lents.
Biadelore che la int triste e finìs di rompi i cits !
La riflession impen e vên de savietât dal Orient lontan:
“La ativitât dai umign e va indenant cence padin; co e rive ae fin e torne di gnûf a scomençâ. Duncje e pues lâ indenant in perpetui. Cuant une ruede e à un as indulà zirâ, e pues lâ lontan. La ativitât de Nature e je une, cence disviaments; par la cuâl no fale.
Co la energjie dal cîl e ven jù e la energjie de tiare e va sù, yin e yang a comunichin, e compagn a fasin ducj i vivents.
Co i umign savis e stan intai puescj publics ad alt, i puars umign intal spirt a van vie; cheste e je la Vie dal cîl e de tiare.”
😎
…indulà rimpinâsi al è maravee
O sin rivâts ae fin dal an e al è timp di fâ un belanç ancje par webandana.com, inalore tachin cjalant i dâts di Google:
lis visitis a son stadis 29.550
i visitadôrs unics 20.348
lis pagjinis viodudis 125.545
I rimpinadôrs che a an fat il Test inte sezion training a son stâts 6823.
Ma butant il voli plui inlà dai numars, o vin di impensâsi che chest al è stat un an une vore nereôs par dute la comunitât dai rimpindaôrs colpide dal tragjic fat capitât al zovin fantat Tito Traversa intal cret di di Orpierre in Francia. O crôt di jessi sigûr che Tito al restarà par simpri intai nestris cûrs. Mandi Tito.
Il mês di Dicembar al à viodût il cret de Cjargne e di Glemone protagonist dal meeting “Find your way” indulà tancj rimpinadôrs si son cjatâts ducj intune par doi zornadis e indulà a jerin ancje Adam Ondra e la zovine Eva Scroccaro. Adam, come par solit, al è rivât a maraveâ ducj lant sù par la vie “Nove G”, salacor 9a, intal cret di Glemone.
O sin daûr a pensâ di fâ in mut che si puedin viodi off-line lis pagjinis inte sezion de Falesie.
La comunitât di rimpinadôrs di webandana.com si cjate su Twitter con l’hastag #climbersFriuli, i messaçs si viodin inte pagjine de ricercje su Twitter in timp reâl, e a puedin jessi doprâts tant che une chat jenfri di nô. Tant che su Facebook e je la pagjine webandana.com.
Cun il proposit di jessi simpri di plui a rimpinâsi intor pal mont o ai voie di ringraciâ di cûr ducj chei che nus an visitât.
MANDI A DUCJ E BON AN !!!
Simpri par gnovis emozions !!!
😎
… @ Valli del Natisone
Da Cividale del Friuli proseguendo verso la Slovenia si arriva, dopo 14km, a Stupizza. Da qui dopo aver parcheggiato a fianco del Natisone si prende il sentiero che porta sul M. Mia. Camminando sul sentiero si svolta a sinistra sul primo sentiero che sale e si arriva alla falesia. Le vie sono state rispittate di recente e il grado varia dal 4 al 7b. L’arrampicata è tecnica e alla base della roccia c’è un ampio spazio riparato dagli alberi.
look at the pictures
😎
…WELCOME 2013 !
I WISH ALL CLIMBERS, SKATERS AND KAYAKERS ALL OVER THE WORLD A HAPPY NEW YEAR !
Un proposito e una riflessione x iniziare bene il 2013.
Il proposito è quello di “combattere la povertà e costruire la PACE“, cercando di contrastare l’attuale tendenza ad accumulare la ricchezza nelle mani di pochi e andando verso forme di convivenza sociale che permettano a tutti di vivere in modo dignitoso.
La riflessione è invece tratta dalla saggezza orientale:
“L’attività della natura umana non finisce mai; quando arriva ad una fine, ricomincia di nuovo. Quindi può andare avanti in perpetuo. Quando una ruota ha un asse su cui girare, può andare lontano. L’attività della Natura è una, senza deviazioni; perciò non commette errori.
Quando l’energia del cielo discende e l’energia della terra sale, yin e yang comunicano, e lo stesso fanno la miriade di esseri. Quando gli uomini illuminati rivestono alte cariche, gli uomini meschini scompaiono; questa è la Via del cielo e della terra.”
😎
… dove arrampicare è meraviglia
Siamo alla fine d’anno ed è tempo di bilanci anche per webandana.com, allora iniziamo con i numeri che le statistiche di Google ci forniscono:
le visite sono state 31.461
i visitatori unici 21.796
le pagine visualizzate 166.094
I climbers che hanno fatto il Test nella sezione training sono 5610.
Ma volgendo lo sguardo oltre i numeri, possiamo ricordare che questo è stato l’anno in cui Parigi ha ospitato dal 12 al 16 Settembre 2012 i Campionati del mondo di arrampicata, mentre, il 5 ottobre 2012, Adam Ondra ha liberato nella grotta di Hanshelleren a Flatanger in Norvegia la via “Change”, 55m per un grado proposto di 9b+, forse una delle vie sportive più difficili al mondo, se non la più difficile.
Un ricordo speciale va a Patrick Edlinger, il funambolo del Verdon, che in novembre ci ha lasciato ma che resterà per sempre nei nostri cuori.
Per quanto riguarda il sito è in programma di permetterne la consultazione anche off-line della sezione Falesie. Nella pagina climbers on twitter , è possibile restare in contatto con i climbers di tutto il mondo inviando i propri msg con l’hashtag #climbf e su Facebook trovate la pagina webandana.com.
Con il proposito di essere sempre di + a praticare questo sport bellisssimo vorrei fare di cuore un grande ringraziamento a tutti coloro che hanno visitato il sito, hanno commentato le vie o mi hanno a scritto.
MANDI A DUCJ e BON AN !
Sempre per nuove emozioni !
p.s. il cret in friulano è la roccia ! 😉
😎
… @ CODROIPO ( UD )
Climbers provenienti da tutto il Friuli e dalla vicina Slovenia, oggi, hanno affollato la palestra di arrampicata di Codroipo cimentandosi nei diversi boulders proposti, da quelli + facili a quelli very, very hard.
Look at… the pictures: S.Simone Climbing Festival 2012
😎
… IL CIELO
Siamo alla fine d’anno ed è tempo di bilanci anche per webandana.com, allora iniziamo con i numeri che le statistiche di Google ci forniscono:
le visite sono state 33.702
i visitatori unici 22.421
le pagine visualizzate 177.071 ;
coloro che utilizzano il browser IE si attestano al 31,61% ( – 10%), Firefox è al 29,36% ( – 2%), Safari al 18,95% ( +5% ), Chrome al 14,63% ( +7% ) e Opera al 5%;
I climbers che hanno fatto il Test nella sezione training sono 3917.
Ma volgendo lo sguardo oltre i numeri, possiamo ricordare che questo è stato l’anno in cui Arco (Tn) ha ospitato l’IFSC Climbing World Championship dal 15 al 24 luglio 2011:
1. Finale Lead men Ramonèt
2. Duel women finale Yana Chereshneva vs Johanna Ernst
3. Finale Lead men Ondra
Adesso la strada verso le Olimpiadi è aperta !
Dopo il riconoscimento da parte del CIO, lo scorso anno, del IFSC, e lo svolgimento dei Mondiali di Arrampicata ad Arco, quest’anno, possiamo augurarci che tra gli sport che verranno ammessi ai giochi olimpici ci sia anche l’arrampicata sportiva. Noi lo desideriamo di cuore !
Per quanto riguarda il sito, sono state aggiornate le pagine della sezione Falesie, dove è stata cambiata la grafica e le pagine sono diventate accessibili anche con i dispositivi mobili. Mentre è in programma di permetterne la consultazione anche off-line. Ma per mantenere aggiornata la sezione Falesie è necessario il contributo di tutti, x cui se avete info non esitate a contattarmi.
Nella pagina climbers on twitter , è possibile restare in contatto con i climbers di tutto il mondo inviando i propri msg con l’hashtag #climbf.
La CLIMBERS’ ZONE, lo spazio dedicato ai top climbers e alle risorse in rete per aggiornarci sulle loro attività, sta crescendo con il contributo di tutti.
Con il proposito di essere sempre di + a praticare questo sport bellisssimo vorrei fare di cuore un grande ringraziamento a tutti coloro che hanno visitato il sito e mi hanno scritto!
MANDI A DUCJ e BON AN !
Sempre per nuove emozioni !
😎
… DEDICATO A CARLO GASPARINI
Domenica, 27/Nov/2011, quando ho fatto queste riprese non sapevo ancora della disgrazia capitata a Carlo Gasparini precipitato mentre arrampicava in libera sulla parete della falesia di Duino. Lunedì sera leggendo la pagina di Sandro su Facebook ho scoperto il fatto. Lui e Luca, domenica 15, hanno visto il corpo incastrato tra due alberi della parete e hanno dato l’allarme. Solo dopo si saprà che l’incidente era avvenuto venerdì mattina.
Questo video è dedicato a Carlo Gasparini, guida alpina.
Mandi di cûr !
Look at… the movie: RILKENTI – dedicato a Carlo Gasparini
… @ SAN LEONARDO – VALLI DEL NATISONE (UD)
E’ stata inaugurata sabato scorso, 13 Ago 2011 alle 18.00, la nuova struttura d’arrampicata di San Leonardo nelle Valli del Natisone. Grazie, infatti, al contributo della Regione il Comune ha potuto realizzare un nuovo edificio a ridosso della preesistente palestra destinandolo all’arrampicata. Al momento all’interno ci sono due pannelli strapiombanti che partono da una base verticale, ma senz’altro ci sarà la possibilità di aggiungerne altri.
Alcuni climbers locali hanno contestato il modo di operare del Comune che non li ha coinvolti nella fase di progettazione della struttura. L’accesso alla palestra, ad esempio, avviene attraverso un atrio, cioè un gabbiotto in cemento armato, che smista gli sportivi tra le due sale portando via molto spazio alla sala. Inoltre qualcuno avrebbe preferito avere una finestra anche a Sud.
A parte questo rimane una bella struttura che adesso aspetta solo di trovare una società che la gestisca.
Cliccando sull’immagine si può accedere all’album dove si trovano le foto ( le ultime in fondo alla pagina ) ->
😎
… IFSC Climbing World Championship
Grazie agli accordi presi con IFSC World Championships 2011, UP CLIMBING seguirà in diretta i 10 giorni di gara dei Campionati di Arco e tutte le tappe in calendario della Coppa del Mondo. Un vero e proprio obiettivo puntato sui campioni e il mondo in verticale.
Dal 15 al 24 luglio, infatti, Arco (Tn) ospiterà l’IFSC Climbing World Championship.
Per l’edizione 2011 il Rock Master varrà quindi come campionato del mondo.
Vedremo il primo fine settimana dedicato al boulder, mentre le fasi finali di speed e lead si svolgeranno il fine settimana succcessivo, a conclusione dell’intero evento.
Interessante anche la prima edizione dei Campionati Paraclimbing, dedicati agli atleti disabili che si svolgerà lunedì e martedì.
😎


text:
Lis gnovis dal Sportel
Certificazion linguistiche pal furlan, al è fûr il bant pai certificadôrs. La scjadince pes candidaturis e je ai 9 di Jugn. Il cors di formazion al ven inmaneât de Universitât dal Friûl
Il percors par meti in vore il sisteme di certificazion linguistiche pal furlan al va dilunc.
La ARLeF e à dât fûr il bant, dome par titui, pe partecipazion al cors-concors che al permet di cjatâ fûr i certificadôrs des comissions di esam par assegnâ i nivei di cognossince de lenghe furlane, lant daûr dal Cuadri comun european des lenghis.
Il bant al è destinât a cui che al à plui di 18 agns e une cognossince otime de lenghe furlane fevelade e scrite (grafie uficiâl, articul 13 de L.R. 15/96).
La scjadince pe presentazion des candidaturis e je chê dai 9 di Jugn dal 2022.
La Comission esaminadore e selezionarà i candidâts valutant il lôr curriculum vitae e e formarà une graduatorie di merit, daûr dai ponts assegnâts.
A saran ametûts i prins vincj candidâts in graduatorie, che a podaran partecipâ al cors e, dopo di un esam specific, otignî la certificazion di competence de lenghe furlane corispondente al nivel C2.
La ativitât formative (in modalitât ‘blended') e vignarà inmaneade dal CIRF de Universitât dal Friûl, tra i mês di Jugn e di Otubar, e e durarà 50 oris.
I partecipants al cors che a varan otignût la certificazion di competence de lenghe furlane di nivel C2 a saran sielzûts de ARLeF pe costituzion des comissions di esam pe certificazion.
Il bant complet al è disponibil sul sît de ARLeF.
Par dutis lis informazions su la selezion, i concorints a puedin indreçâsi a chescj recapits: tel.: 0432.555812 – pueste eletroniche: arlef(at)regione.fvg.it


text:
Cjapant spont de resinte ricercje socio linguistiche sul ûs de lenghe furlane (viôt pagjine 4 e 5), us presentìn une riflession di pre Toni su la lenghe, sul parcè doprâle e cemût che frontin la cuistion i furlans.
pre Antoni Beline, Il Dono, setembar 2000
Za cualchi an, mi cjatavi venti sù pal Süd Tirol te abazie benedetine di Muri-Gries. Une dì al è rivât un amì e mi à prelevât par lâ a cjatâ il plevan di Altenburg. Un predi in etât e gras come un dindi, forsit masse figurôs par une borgade ninine ma minude. Dopo di vênus mostrade la sô biele glesie baroche fodrade di sants indorâts e serens, nus à fats jentrâ intal tinel e nus à puartât fûr il plui bon salam, il plui bon formadi e il plui bon vin che al veve. Une ospitalitât uniche.
«LA MÊ ANIME»_ Jessint di çocje todescje ma citadin talian, se no nol varès podût fâ il plevan, al fevelave regolarmentri par todesc e jo, dal moment che no capivi bocjade, mi aprofitavi de taule. A un cert pont, i ài dit riduçant: “Herr Pfarrer, e je un’ore che o soi chi a pocâ jù come un purcit cence capî nuie. No podaressial ogni tant lassâsi sbrissâ cualchi peraule di talian par che o puedi partecipâ ancje jo ai vuestris resonaments cussì alts?”. Mi à rispuindût cun calme serafiche: “Mein lieber Freund, ti ài vierte la puarte, ti ài dât di mangjâ e di bevi. Volaressistu che ti des ancje la mê anime?”.
Peraulis tremendis e santis, che sul moment mi àn uso mortificât ma che mi àn fat pensâ tant e soredut mi àn obleât a lâ a font sul discors de lenghe, de culture, de ospitalitât, de anime. E dentri di me si è fate la lûs, chê lûs che mi permet di viodi clâr e di frontâ lis incomprensions, l’ignorance e la prepotence di tancj di lôr che a continuin a ecuivocâ, a fâ dut un messedot fra lenghe e culture, fra lenghe e dialet, fra lenghe uficiâl e lenghe di cjase, fra piçule e grande patrie, là che la piçule e je la vere e duncje grande e la grande e je false e duncje piçule. Il biel, o il tragjic, al è che chescj discors o çavariaments no ju tirin fûr i “talians”, i forescj, che a varessin almancul une ponte di reson o di tornecont, ma ju fasin i furlans. E fra i furlans, i inteletuâi, i studiâts, chei che a varessin di jessi, pal fat che a àn studiât e che a son paiâts par chel, i luminârs, lis guidis, i vôi e lis orelis e la bocje de int, cjapade di mil fastidis e ricatade in mil manieris.
I MERCENARIS_ No pues pretindi discors di lenghe e di filologjie de bande di mê mari, intrigade al ultin fin a tirâ sù sîs fîs te miserie plui nere, ma dal plevan, dal mestri, dal miedi, dal artist sì. E a son stâts propit lôr, cun cualchi rarissime ecezion, i cjavai di Troie, i traditôrs, i mercenaris, chei che a àn svendude la nestre lenghe e culture e si son butâts a mul cul prepotent di turni. Se il Friûl al mûr come lenghe e al deperìs come culture, la colpe no le à la int ignorante e nancje la zoventût distrate e cence interès, ma i studiâts, di ogni ideologjie politiche o partitiche e di ogni struture. Comprendude chê glesiastiche, che e à vût plui pôre des menacis e dai ricats di Mussolini prime e dai democristians dopo che no dal judizi trement di Diu e di chel no mancul impietôs de storie. Parcè che copant la lenghe, a àn copade l’anime dal lôr popul e il Vanzeli nus dîs di no vê pôre di chei che a copin il cuarp ma di chei che a copin l’anime (Mt 10,28). Copant l’anime di un popul, la sô dignitât, la sô identitât, la sô unicitât, si ridûs il popul stes a paiasso o a pipinot o a mus, di doprâlu fin che al bute e po di butâlu di bande come un limon striçât. Copant l’anime, il popul nol è plui popul, l’om nol è plui om ma sclâf, toc di un ingranagjo infernâl. E il dut al scomence no cul sierâ la glesie o la scuele ma cul copâ la lenghe, spieli e barcon da l’anime.
JESSI SE STES E VONDE_ La lenghe e pant un mût di pensâ, di resonâ, di vivi. E je l’espression di dute la vite di un popul di cumò e di une volte. Come che di fat e esist une ereditât fisiche e psicologjiche che si trasmet di ete in ete, cussì e esist une particolaritât etniche univoche, risultât di agnoruns di liendis bielis e brutis, che si incroste aduès dal popul e lu fâs furlan, talian, todesc e vie. No si fâs discors di lenghe, ma di filusumie spirituâl di dut un popul e naturalmentri, par esprimi cheste filosofie, e je indispensabil, ancje se no suficient, la lenghe. Doprant un’altre lenghe e un altri lengaç, la int si sint fûr dal so jessi, come disviestude o mudade cu la robe di chei altris, dislidrisade, gjavade dal so ambient esistenziâl, sparniçade framieç dai popui, sedi il talian, sedi il todesc, sedi il francês o la lenghe dal borc-globâl, l’anglo-merecan. No si trate di cjampanilisim o di rivincitis su altris lengaçs: si trate di jessi se stes e vonde e chest al è un dirit che no lu concêt ni il guviêr ni i partîts ni la glesie. Al è un dirit di nature. Parcè che la lenghe e je pal popul ce che e je l’aghe pal pes. Gjavant l’aghe al mûr; gambiant l’aghe al gambie savôr.
IL RIBALTON_ La int furlane par secui e à vivût inte sô aghe, aghe furlane e aghe cristiane, fin che al è rivât il ribalton economic, sociologjic, struturâl, tecnologjic. Un fat positîf, che al à permetût ancje al nestri popul di fâ chel salt di cualitât che lu faseve jessî di une puaretât e di une sotanance croniche. Vê une palanche e une comoditât nol è un delit. Mancjarès! Duncje no maludìs i timps di bondance, ancje se relative, parcè che a àn fat colâ i valôrs. O dîs che il progrès, tal sens di “lâ indenant”, al à di interessâ dute la persone e no dome une part. Al à di stâ miôr il stomi ma ancje il cjâf e il cûr. Si à di cori, di cognossi, di vê plui relazions, plui esperiencis ma in ducj i setôrs, tacant dai plui vitâi, che a son chei de culture e dal spirt. Un popul cence culture (o feveli di culture sô) e cence anime al è un popul puar, ancje se al à bêçs.
FÂ I CONTS_ O pensi che al sedi rivât il moment di fermâsi a fâ cuatri conts, a viodi se par disgracie, par disdete, par masse premure o par fâ puest a tante robe che no coventave, o vin butât vie ce che plui al coventave: la nestre identitât, il nestri patrimoni di culture, di sapience, di musiche, di filosofie, di tradizions, di peraulis, di storiis, di passions e di vitis. O vin butât vie ce che no varessin mai vût di butâ vie e purtop chei che a vevin di judânus a sielzi, a vevin fat ancje lôr, prin di nô e cun plui responsabilitât di nô, la stesse falope.
Si à fevelât di lenghe come spieli da l’anime. Cualchidun le clame ancje mari-lenghe o lenghe de mari. Personalmentri o preferìs clamâle la lenghe dal cûr, chê che si dopre par dî lis robis plui grandis e santis e unichis, chês che si disin dome a Diu e tai moments plui alts e critics de vite. Un popul che al rinuncie a la lenghe dal cûr al à finît di vivi. E nô o sin su cheste strade. ❚
pre Antoni Beline, Il Dono, setembar 2000
IL FERÂL. La lenghe dal cûr............
Cjapant spont de resinte ricercje socio linguistiche sul ûs de lenghe furlane (viôt pagjine 4 e 5), us presentìn une riflession di pre Toni su la lenghe, sul parcè doprâle e cemût che frontin la cuistion i furlans.


text:
Il romanì tal Burgenland, clamât dai fevelants “roman”, si tramandà fin ai prins agns Novante dal secul passât dome par vie orâl. Tal 1993, il lengaç al ven pe prime volte codificât dal linguist Dieter Halwachs in colaborazion cu la Universitât di Graz. Vuê, un cuindis agns dopo, si è vierte chest an di gnûf une discussion tra i rapresentants dai Roms e i linguiscj. La minorance autoctone rom e domande: cemût lâ indevant? Ise la pussibilitât di sorevivi par une lenghe cussì piçule? I zovins àno dibisugne di imparâ la lenghe dai lôr vons? Ce risultâts si spietino dai sfuarçs pe codificazion e didatiche dal “roman”?
Il Burgenland-roman al è une des varietâts dal romanì miôr descrivudis al mont_ Vincj agns indaûr Dieter Halwachs, il “Lamuela dai Roms”, al à tacât cul lavoron de normalizazion dopo che l’ativist Rom Emmerich Gärtner-Horvath i veve domandât, disperât: «La nestre lenghe e disparìs, puedistu fâ alc par nô?».
Il sociolinguist Halwachs al jere la sielte juste, graciis a lui la Universitât di Graz e je deventade un dai plui impuartants centris di ricercje de lenghe e culture dai Roms in Europe. In colaborazion cu lis istituzions linguistichis a Manchester e a Praghe, cumò si lavore sul progjet european Romlex (http://romani.uni-graz.at/romlex/), un lessic online di diviers dialets dal romanì.
La ricercje sul cjamp però no je stade simpri cence polemichis, viodût che dispès i vecjos Roms a tegnin la lôr lenghe tant che un lengaç segret. Intant i Burgenland Roms a àn otignût une des varietâts dal romanì miôr descrivudis tal mont: une gramatiche, un dizionari, studis sociolinguistics, materiâi didatics, dôs rivistis, une trasmission radio “Roma Sam” e une tv “Del Tuha” te television regjonâl e cors di lenghe tes scuelis.
In Austrie a son trê grups indigjens cuntun totâl di cirche 5 mil membris che a partegnin ae stesse famee, tant che i Vend Roms ongjarês e chei slovens tal Prekmurje. Dieter Halwachs e il so team no son i prins che si ocupin dai Burgenland Roms. Za tal 1940 i naziscj a documentavin la lôr lenghe tal cjamp di concentrament Lackenbach, dulà che al è nassût ancje il president atuâl dal Consei de minorance Rom in Austrie Rudolf Sarközi.
La lenghe e ven doprade dome di 500 personis_ Fin ae Seconde vuere mondiâl in chestis zonis al jere un cuadrilinguisim, vâl a dî todesc, ongjarês, cravuat e roman, che lu cjatìn vuê dome in pôcs lûcs in Europe (un fenomen paralêl al è il cuadrilinguisim dai slovens te Val dal Cjanâl). In famee si doprave il “roman”, dentri de comunitât locâl ancjemò il cravuat e l’ongjarês, intes situazions formâls però la lenghe uficiâl e jere il todesc. Stant che il roman al ve simpri un status inferiôr, dentri de comunitât rom e tacà za dopo la Prime vuere mondiâl un procès di autoassimilazion. Il plui grivi al è stât il periodi nazist, cuant che i Roms dal Burgenland e di Viene a forin deportâts intai cjamps di concentrament.
La plui part dai zovins di vuê al à un repertori monolengâl e dispès dome une competence passive de lenghe, che e fo ancjemò 60 agns indaûr la lenghe primarie dal grup etnic. No cate la documentazion complete dal Burgenland-roman, i ricercjadôrs no puedin impedî che il lengaç al pierdi la sô funzion comunicative: cun di fat, vuê al ven doprât sù par jù dome di uns 500 personis.
Problemis de normalizazion
Tant che tal câs dal furlan, dulà che si àn ancjemò un grum di discussions sul cemût scrivi la lenghe, i sienziâts si scuintravin ancje chi tal câs de codificazion dal “roman- burgenlandês” cun diviersis critichis. Par screâ une grafie doprabil, a cirivin di rispietâ ancje lis opinions de popolazion locâl, che no à acetât soluzions proponudis dai linguiscj cu la “pipe”. I Burgenland Roms a àn domandât une grafie plui dongje ae tradizion todescje, cussì par esempli si scrîf “schtar” e “pantsch” al puest di “štar” e “panč”.
JANEZ ERAT
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Ancje il guvier sloven al va indenant cun misuris cuintri la incressite dai presits de energjie, cheste volte cul gas, daspò dai intervents par contignî i presits dai combustibii e de energjie eletriche.
◆ Tant che pe energjie eletriche, ancje cheste volte il guvier di centriçampe di Robert Golob al limitarès i presits.
◆ Tes setemanis stadis, il guvier de Slovenie al veve bielzà rinovât il sisteme che al calamire i presits dai carburants tai distributôrs di benzine logâts fûr des autostradis. Par cualchi timp al à ancje sospindût cualchi tribût. Dal prin di Setembar, pe energjie eletriche al sarà un presit massim. Il guvier al à ancje ecuiparât il tratament des utencis di cjase e des utencis des piçulis impresis cun chês dai aministradôrs di struturis di plui unitâts abitativis. Altris intervents a son stâts chel di sbassâ il nivel de IVZ pe eletricitât dal 22 al 9,5 par cent, di sprolungjâ il tai dal 50 par cent ae tasse di utence e chel di sbassâ de metât il contribût pes fonts energjetichis rinovabilis.
◆ Cumò il guvier sloven al varès chê di fâ cussì ancje pal gas. Pe eletricitât al à esprimût la sperance che il sisteme energjetic, che pe plui part al è dal Stât stes, si adati cuntune division dai coscj dai intervents tra i produtôrs e i vendidôrs di energjie eletriche. Tal setôr dal gas invezit la Slovenie e dipent al 100 par cent des importazions, duncje al è probabil che il Stât al contribuirà ai furnidôrs di gas la diference tra il presit calamirât e chel di marcjât. Cu lis gnovis misuris al difindarès lis utencis di cjase, chês des piçulis aziendis e di altris utencis protetis, par esempli des cjasis di polse.
◆ Cul atac de Russie ae Ucraine e lis menacis russis di sierâ la furnidure dal gas, si spietisi un studi par un plan che al fasi front ae sô mancjance, come che si à za fat par frontâ une minôr furnidure di energjie eletriche. Cussì il guvier sloven al larà ancje daûr des propuestis de Comission europeane a pro di une fin dal furniment di gas di bande de Russie.
◆ Pal periodi dai auments, il guvier al confermarà ancje il sostegn ai abitants a risi sociâl e di puaretât, par esempli midiant bonus straordenaris che a varessin di jessi paiâts in Autun. Pe prime tranche di paiaments a saran metûts dongje 90 milions di euros.
◆ Intant che o stin scrivint chest articul, come in Friûl e in Europe ancje in Slovenie un altri probleme al è chel dal scjafoiaç e dal sec, cun disastris soredut a soreli bonât de Republiche, tal Cjars. ❚
Energjie, il guvier al cîr di meti un limit ae incressite dai presitsLuciano Lister
Ancje il guvier sloven al va indenant cun misuris cuintri la incressite dai presits de energjie, cheste volte cul gas, daspò dai intervents par contignî i presits dai combustibii e de energjie eletriche.


text:
“E veve presse di firmâ, al è evident” al sbufe Aldevis Tibaldi, dal Comitât pe vite dal Friûl rurâl. Al sbufe e al proteste: “La president dal Friûl-VJ e veve presse di firmâ la convenzion-cuadri cun Terna Rete Italia spa, robe che e à fat ai 11 di Otubar, par vie che se si vegnive a savê prime che si podeve meti sot tiere, alore la int e i comitâts a varessin domandât spiegazions. A un ciert pont, a firme za fate, o vin savût di un altri eletrodot di passaç pal Friûl. Chest – che al sarà lunc 200 chilometris e de Slovenie al si sburtarà fintremai a Salgareda, Trevîs – al sarà metût sot tiere. Alore si lu sin domandât: parcè la stesse soluzion no podevie jessi doprade ancje pe Redipuglia – Udin Ovest?”.
La firme uficiâl, al palaç de Regjon di vie Sabbadini, denant di telecjamaris e stampe, dal acuardi su cheste gnove linie (40 chilometris di eletrodot a 380kV) al torne a vierzi la lungje liste des mega-struturis che a passaran sul nestri teritori. “La president – al dîs Tibaldi – e veve stabilît timp trê mês par sclarî cierts aspiets su chest progjet e cumò la cuestion e je stade sierade in 30 dîs. Di nô crodi”. Tibaldi al zonte che “cheste struture no fâs altri che confermâ che cheste energjie no covente a nô, al nestri teritori, ma al rest de Italie. Nô o sin viodûts dome tant che un “hub”, un puest di smistament e di passaç”.
In chei 30 dîs, la Regjon e à tornât a negoziâ e a riviodi cualchi pont dal stampon deliberât dal Guvier regjonâl precedent. In struc, a saressin: maiôrs compensazions a pro dai comuns, timps plui curts pe dimissions des vielis rêts, semplificazion des proceduris tal câs di dams tant dai lavôrs e po ûs di pâi a bas impat ambientâl. E a saressin i famôs “pâi a gjambe uniche”, che varessin di fânus dismenteâ la idee dal traliç, cussì cemût che la vin tal cjâf. Tibaldi al comente che se si va a lei ben il test, si capìs che chescj “no-traliçs” che a varessin di jessi a pâl unic e cence consumâ masse teren e a saran plantâts “dulà che al è pussibil”, ven a stâ dulà che la fuarce dal aiar e sarà al massim di 65 chilometris oraris, parametri par cui che a son stâts progjetâts. “E si ju imagjinaiso chescj “pâi a gjambe uniche” a Lauzzà, dulà che doi agns za fa, si rivà a tocjâ ancje i 200 km/oraris di aiar? Ae fin, varin dome traliçs tradizionâi. Po dopo a nus disin ancje che par jessi mancul invisibii, ju scugnaran ancje piturâ, senò a van a sbati i avions… insome dulà isal chest mancul impat?”.
Traliçs tant che foncs? “Si è vierte une puarte. Cumò al varc e je la linie Okroglo- Udin Ovest, che e je compagne di chê de Redipuglia-Udin Ovest e che e covente dome par justificâ il sdoplament de centrâl di Krsko e duncje a servirà par puartâ che energjie produsude in plui. Po dopo al è chel de Cjargne, che al è proponût di privâts. E po al è chest gnûf che al rive a Salgareda, che no cognossin ancjemò la mape ma che al è facil al cori sot de Lagune. Se no deventin une crosere di liniis lant indevant cussì!”, al sosten Tibaldi.
Cuintri la firme jenfri Terna Rete Italia Spa e Regjon Friûl-VJ, il Comitât pe vite dal Friûl rurâl al anticipe che nol fasarà nissune azion eclatante, ni di violence: “Si rimetìn ae decision dal Tar dal Lazio che al à prometût di deliberâ e di decidi dentri dal 17 di Zenâr. E tal stes timp o fasìn in mût che i comuns che a saran pocâts a firmâ une convenzion-cuadri ancje lôr, su la scorte di chê firmade di Terna e Regjon, a spietedin. Ur domandadìn di nô firmâ subite, ma di sclarî prime cierts ponts di chel acuardi, par esempli chei su la cuistion dai pâi a gjambe uniche”. ❚
Oscar Puntel
Sul eletrodot si à inmò di “fâ lûs” su tancj ponts: la posizion dal Comitât pe vite dal Friûl rurâl............
“E veve presse di firmâ, al è evident” al sbufe Aldevis Tibaldi, dal Comitât pe vite dal Friûl rurâl. Al sbufe e al proteste: “La president dal Friûl-VJ e veve presse di firmâ la convenzion-cuadri cun Terna Rete Italia spa, robe che e à fat ai 11 di Otubar, par vie che se si vegnive a savê prime che si podeve meti sot tiere, alore la int e i comitâts a varessin domandât spiegazions. A un ciert pont, a firme za fate, o vin savût di un altri eletrodot di passaç pal Friûl. Chest – che al sarà lunc 200 chilometris e de Slovenie al si sburtarà fintremai a Salgareda, Trevîs – al sarà metût sot tiere. Alore si lu sin domandât: parcè la stesse soluzion no podevie jessi doprade ancje pe Redipuglia – Udin Ovest?”.


text:
Zenâr-Fevrâr 2022 – L’EDITORIÂL. Nol è dut pierdût, ma si pues pierdi ancje ce che nus reste / (L)INT AUTONOMISTE. Ocjo ae rabie de int scjassade de pandemie / PAGJINE 2 – Interviste al president Maurmair: “La azion de Assemblee par fâ contâ di plui il Friûl” / INT DI CJARGNE. Sara Morocutti, zovine in politiche intun piçul paisut di mont / PAGJINE 3 – INTERVISTE. L’om che al fevele ai claps / PAGJINE 4 – FEMINIS FURLANIS FUARTIS. Il viaç inte memorie de economie di un popul inte ricercje di Angela Zolli | Il profîl di Angela Zolli | Cjadree, une storie in divignî a Manzan / PAGJINE 5 – FURLANS FÛR DAL ORDENARI. Il destin di Marc di Murùs, ultin difensôr de Patrie FURLANS FÛR DAL ORDENARI. Il spieli dai furlans che no si rindin mai / PAGJINE 6 – FONDAZIONE FRIULI. I prins 30 agns de fondazion che e puarte svilup e jutori aes nestris comunitâts / FONDAZIONE FRIULI. Un bant par meti in vore ideis validis pal Pnrr / FONDAZIONE FRIULI. Proxima, la vetrine digjitâl par fâ la spese intai borcs de mont furlane / PAGJINE 7 – FONDAZIONE FRIULI. Orchestre Naonis, une scuele di contaminazion musicâl / Cjampfuarmit capitâl de memorie / PAGJINE 8 – FRIÛL EUROPE. RTS, pe television e pe radio i sarts a fasin di bessôi / AUSTRIE. Il bosc: lassâlu cressi di bessôl o ben metilu a pro? / SLOVENIE. La Slovenie tra energjie nucleâr, eoliche e solâr / PAGJINE 9 – NATURE E AMBIENT. Il variûl si sta slargjant su lis monts dal Friûl / Cuant che la lenghe e insiore e e unìs / PAGJINE 10 – TEATRI. Il David Maria Turoldo di Glauco Venier e Luca Fantini / PIRULIS DI MUSICHE. I 230 agns di Francesco Comencini, compositôr di Mantue naturalizât furlan / PAGJINE 11 – LA TIERE E LA GREPIE. Purcitârs di esportazion / MUSICHE. Un imni a dâ dongje ducj i tocs, a tornâ a scomençâ e a lâ indenant / LIBRIS SIMPRI BOGNS. Plusôrs autôrs, Art par Furlan, schedis didatichis par imparâ a cjalâ lis oparis di art dal Friûl, Udin, 2021 / PAGJINE 12 – PASOLINI – CJANT E DISCJANT. Il destin di un scritôr santificât di cui che no lu lei e dal podê che al à combatût dute la vite / PASOLINI – CJANT E DISCJANT. Lis grandis contradizions di un pensadôr disorganic ||
*** I articui a son disponibii fracant sul titul. Buine leture. Par viodi chei altris contignûts par timp, abonaitsi.
Zenâr-Fevrâr 2022Redazion
Zenâr-Fevrâr 2022 – L’EDITORIÂL. Nol è dut pierdût, ma si pues pierdi ancje ce che nus reste / (L)INT AUTONOMISTE. Ocjo ae rabie de int scjassade de pandemie / PAGJINE 2 – Interviste al president Maurmair: “La azion de Assemblee par fâ contâ di plui il Friûl” / INT DI CJARGNE. Sara Morocutti, zovine in politiche intun piçul paisut di mont / PAGJINE 3 – INTERVISTE. L’om che al fevele ai claps / PAGJINE 4 – FEMINIS FURLANIS FUARTIS. Il viaç inte memorie de economie di un popul inte ricercje di Angela Zolli | Il profîl di Angela Zolli | Cjadree, une storie in divignî a Manzan / PAGJINE 5 – FURLANS FÛR DAL ORDENARI. Il destin di Marc di Murùs, ultin difensôr de Patrie FURLANS FÛR DAL ORDENARI. Il spieli dai furlans che no si rindin mai / PAGJINE 6 – FONDAZIONE FRIULI. I prins 30 agns de fondazion che e puarte svilup e jutori aes nestris comunitâts / FONDAZIONE FRIULI. Un bant par meti in vore ideis validis pal Pnrr / FONDAZIONE FRIULI. Proxima, la vetrine digjitâl par fâ la spese intai borcs de mont furlane / PAGJINE 7 – FONDAZIONE FRIULI. Orchestre Naonis, une scuele di contaminazion musicâl / Cjampfuarmit capitâl de memorie / PAGJINE 8 – FRIÛL EUROPE. RTS, pe television e pe radio i sarts a fasin di bessôi / AUSTRIE. Il bosc: lassâlu cressi di bessôl o ben metilu a pro? / SLOVENIE. La Slovenie tra energjie nucleâr, eoliche e solâr / PAGJINE 9 – NATURE E AMBIENT. Il variûl si sta slargjant su lis monts dal Friûl / Cuant che la lenghe e insiore e e unìs / PAGJINE 10 – TEATRI. Il David Maria Turoldo di Glauco Venier e Luca Fantini / PIRULIS DI MUSICHE. I 230 agns di Francesco Comencini, compositôr di Mantue naturalizât furlan / PAGJINE 11 – LA TIERE E LA GREPIE. Purcitârs di esportazion / MUSICHE. Un imni a dâ dongje ducj i tocs, a tornâ a scomençâ e a lâ indenant / LIBRIS SIMPRI BOGNS. Plusôrs autôrs, Art par Furlan, schedis didatichis par imparâ a cjalâ lis oparis di art dal Friûl, Udin, 2021 / PAGJINE 12 – PASOLINI – CJANT E DISCJANT. Il destin di un scritôr santificât di cui che no lu lei e dal podê che al à combatût dute la vite / PASOLINI – CJANT E DISCJANT. Lis grandis contradizions di un pensadôr disorganic ||


text:
Pre Antoni al viôt il so jessi lât predi come une predestinazion, cuasi une strade obleade che al scugnive passâ par li. E lui ancje dopo, cundut ce che al à passât, al à simpri dit che no si sarès viodût a fâ nuie altri che il predi, o miôr, il plevan.
Pre Roman
‘Condanât’ a fâ il predi
Cheste presince (dal Signôr) vere ancje se misteriose, reâl ancje se no percepide, preventive e puntuâl ancje se capide plui tart, e je rafigurade une vore ben tun pas de Bibie. Mi riferìs ae storie dal profete Elie, contade tal prin libri dai Rês. Elie, cjapât des sôs lotis cuintri de idolatrie, al brame di viodi Jahvè. Il Signôr i fâs il regâl di palesâ la sô presince e assistence passant denant di lui. Dome che lui, come che al dîs il libri dal Esodi, nol pues viodi Diu e restâ in vite, cussì il profete al va a platâsi tun landri. E Diu al passe. Prime al rive un grant burlaç di scjassâ lis monts, “ma il Signôr nol jere tal burlaç” (1 Re 19, 11). E nancje tal taramot, capitât subit dopo. E nancje tal fûc, ma tun aiarin lizêr lizêr. I esperts a fevelin di un cidinôr sutîl sutîl come un aiarin. Elie si tapone la muse cu la manteline e si ferme su la jentrade dal landri. Nol à viodût il Signôr in muse, ma lu à viodût in schene o, miei, al à viodût il daûr di Diu. Nô o disaressin, cun dut rispiet e cuntune antropomorfizazion, il cûl di Diu. Che al significhe une imagjin une vore concrete. L’om nol pues viodi Diu in muse, vadì par denant, prime che a capitin i fats, ma dome par daûr, vadì nome dopo che a son sucedûts. Di fat, inte mê rubriche de Vite Catoliche “Cirint lis olmis di Diu…”, no cîr là che Diu al à di passâ, che no lu sai nancje jo, ma là che lui al è passât e al à lassade la sô olme.
La man de provedence, la assistence dal Signôr, la presince di un agnul che mi compagnave e mi diseve ce strade cjapâ le ai sperimentade milante voltis. O disarès che il Signôr al à volût dâmi un segnâl di predilezion ancjemò prime che o nassès. Mê mari, pôcs dîs prime di parturî, si è insumiade che, denant dal altâr de Madone di Lourdes che o vevin in domo fin al taramot, sul prin scjalin al jere inzenoglât un frutut biont, cu la toniute di predi. Mê mari, come sô mari, e veve une sensibilitât e un don particolâr pai siums. Di fat, jal à contât a une sô amie e comari e chê mal à contât cuant che o jeri za predi e duncje dopo che il fat si jere realizât. Pe precision, no dome o soi lât predi, ma o soi nassût ai 11 di Fevrâr, la dì che la Madone i à comparît a Lourdes a sante Bernardete Soubirous. O varès di zontâ, par onestât, che no soi l’unic mascli, ma il tierç e che chei altris doi fradis a jerin ducj plui adats di me a frontâ cheste strade.
Une strade che mi somee predestinade, come che o fos stât condanât, in sens bon, a fâ il predi. No vevi salût ma o ai rivât simpri a meti blecs. No vevi une palanche e Diu al à proviodût juste un moment prime che si sierassin inesorabilis lis puartis dal seminari par vie de nestre “morositât” finanziarie. La providence si è servide di un siore vedrane e devote, siore Meneute De Bona di Cjasegnove di Tierç, che si è visade di une promesse fate di sô sûr a mê mari vincj agns prime e mi à consegnât i bêçs – 200.000 francs! – di une cjase che e veve vendude. O vin parât jù cualchi coni di chei grancj che o vevin fat in ocasion de ricostruzion de cjase bombardade, mi soi comprât dut il furniment pal seminari e o ai podût paiâ il prin, 56.000 francs. O sin dal 1952, prime di chel boom che a cjase nestre nol è mai rivât. A pene scomençade la salide viers l’altâr (o il calvari), gno fradi al partìs cui Fradis Mariscj e mi puarte vie dute la robe. Mi cjati, a bot e sclop, cence nancje une cjamese. Suspîrs e berlis di mê mari, blestemis di gno pari, aviliment e pôre de bande mê. Ma si vierç ancjemò une puarte. Un zovin di Vençon al partìs pal Canadà e al compre, si sa, dute robe di sest. Sô mari e sint mê mari, i fâs dûl e mi consegne a mi dut ce che so fi al veve dismetût. Al veve cuatri agns plui di me e lis misuris a jerin sul cressi, ancje pal fat che jo o jeri minudut, ma intant o ai cumbinât.
Pre Antoni Beline


text:
✽✽ Une volte mi fasevin fâ bocje di ridi lis espressions gjornalistichis tant che “bombe di aghe e plombe jù su la citât”. Mi someave esagjerât devant di un avigniment atmosferic doprâ tiermins di vuere.
✽✽ Vuê mi soi ricrodût e o soi convint, devant dai fenomens simpri plui fis di chest gjenar di temporâi che si presentin in Friûl, che o sin in presince di alc che al lasse scaturîts.
✽✽ Il clime al cambie e no si trate plui di episodis sporadics. L’alarme lançât dai sienziâts nol è dome teorie, ma une realtât che o vivìn in maniere personâl su la nestre piel. No sai se la espression corete di un pont di viste tecnic e sedi “clime monsonic”, ma ciert al à dutis lis carateristichis.
✽✽ No je une semplice constatazion, al rapresente invezit un motîf seri di riflession par ducj nô furlans, clamâts a interogâsi su ce che al sarà de nestre agriculture, dal turisim, di tantis ativitâts li che si rêç la nestre economie e la vite sociâl stesse.
✽✽ Cemût rispuindi ai cambiaments globâi e je une domande che, tant che regjon autonome, o vin di jessi in stât di savêi rispuindi, vuê e no cuant che i efiets a saran palês.
✽✽ A ce coventie la autonomie, la specialitât che o ’nt fasìn bandiere, se no a dâ soluzions diviersis, par vie che a son strategjichis e in stât di mantignî, forsit trasformantle, la nestre identitât che e nas di un rapuart diret e ancestrâl cu la nature, la tiere e il cîl? ❚
Dree Valcic
(L)INT FURLANE. Il Friûl te epoche dai monsons............
✽✽ Une volte mi fasevin fâ bocje di ridi lis espressions gjornalistichis tant che “bombe di aghe e plombe jù su la citât”. Mi someave esagjerât devant di un avigniment atmosferic doprâ tiermins di vuere.


text:
Mandi nono!
Mandi frute!
Ce cjalistu par television?
No sai nancje jo ce program che al è. Al è cun chê presentadore ninine, un pôc penze…
Ma nono, no si disin chês robis li.
Ce robis, presentadore? Varessio di dî presentadôr femine?
Ma no, nono! Penze! Sù po, nol pâr bon.
Ma ce colpe aio jo, se e je cussì? O crodevi di fâi un plasê a no dîsi grasse.
Ma nono!
Taronde, vadial ben?
No!
Tarondute?
Nono…
Cemût si puedial dî, cuant che une tu fasis prime a saltâi parsore che a zirâi intor?
Sâstu ce che tu stâs fasint, nono?
Sì: pierdint timp par no ofindi une che nancje mi sint, parcè che e je dome par television!
Chel che tu stâs fasint si clame body shaming!
Body ce? Jo o cognòs dome il body building!
Body shaming, nono. Al è cuant che tu cjolis vie cualchidun pal so cuarp.
Ah! O ai capît di dulà che al ven. “Sceming”, al è come dî che un al è sem! Di fat, no crôt che chei che a passin la vite intune palestre a pompâ muscui a sedin tant inteligjents. Chei che a van a fâ lens a àn i muscui compagns, ma ae fin de zornade a àn ancje alc par scjaldâsi!
No, nono, il body shaming no jentre nuie cul body building. Shaming al vûl dî fâ vergognâ cualchidun. Al è sbaliât cjoli vie une persone dome parcè che e à cualchi chilo di masse, no?
Dome se tu crodis che vê cualchi chilo di masse e sedi une robe brute! Ricuarditi che i vues cence nuie ator a son pai cjans!
Al è body shaming ancje chel, nono! Cun dutis lis feminis che a àn problemis di alimentazion, di anoressie o bulimie, nol va ben nancje dî a une che e à dome vues.
Va ben. Ce varessio di dî a chê li, alore?
Chê li cui?
Chê penze.
Nono…
Chê tarondute.
Curvy, nono, vuê si dîs curvy!
No ai capît: un al varès di ofindisi se i doi dal taront ma no se i dîs che al è çurli?
No çurli, curvy! Al vûl disi formose. Cussì tu fevelis di formis e no di gras!
Ah, come chê robe li dal politically correct che tu mi vevis spiegade chê altre volte!
Sì, une robe dal gjenar.
E “diviersementri secje” si puedial dî?
No crôt, nono.
Dut câs, frute, di vuê o disarai ancje curvy invezit di taronde, ma a mi cheste menade dal body shaming mi samee une robe seme e vonde. ❚
Bete di Spere
NO SON PERAULIS PAR VECJOS. Body shamingBete di Spere
Mandi nono!


text:
L’alteRMiX quartet al è un progjet sperimentâl che al nas dal incuintri di musiciscj furlans cun diviers guscj e studis musicâi. Il lôr repertori al cres daûr dai guscj dai cuatri che a misclicin lis lôr melodiis e struments cun musiche popolâr e folk mondiâl. I alteRMiX quartet a dan vite a contaminazions musicâls, o ben rangjaments e tocs ALTERnatîfs e ReMIXâts.
◆ La formazion e la idee di sunâ insiemi e nas di une amicizie profonde, tal 2015, cuant che il grup si costituìs tra Udin e la Cjargne. A componilu Noela Ontani (flaut traviers) e Andrea Zampieri (clarinet) che a vegnin di studis classics, Federico Pace (percussions) al à une formazion moderne tra ska, rock e pop, invezit Giovanni Grisan (ghitare) al è un autodidate, che al à fat de versatilitât la sô marche di fabriche, dal pop al rock, dal baroc ae musiche tradizionâl. Te formazion iniziâl dal grup al jere ancje Nicola Siagri al violoncel, che cumò al è a Londre a studiâ musiche. Si son cognossûts intun cors di formazion musicâl di musiche terapie.
◆ Il grup al à partecipât tai agns a concors, festivals e a diviers events musicâi ator pal Friûl e in Italie. A jerin za al Folkest e chest an a son stâts tra i dîs grups finaliscj al Miela Music Contest. Si cjatin a fiestis e festivals internazionâi de musiche, ma ancje in version acustiche a sunâ sù pes monts de Cjargne.
◆ La lôr musiche e je cetant svariade e divertente. Il grup al sune un repertori che al va dal pop al rock, dal baroc ae musiche tradizionâl internazionâl, folk e popolâr.
◆ Tal Lui dal 2019 al jes il prin album dal grup cul non “AMX”. Un disc, disponibil sedi fisic che su lis tantis plateformis digjitâls, che al à za vût tantis recensions positivis. Tredis a son i tocs che i artiscj a àn decidût di meti dongje e che a cjapin ispirazion dai repertoris popolârs di dut il mont, cun particolâr preference pe musiche de tradizion irlandese, klezmer e musiche balcaniche.
◆ “AMX” al à dentri tocs tant che “Der Zug um 7.40 Uhr“, une balade che e rive de Ucraine e contaminade cun klezmer e musicalitâts dal Est Europe, come ancje “Eche ya” o “Agapimu fidela protini” intun rangjament origjinâl, cjançon che e rive de tradizion grika, “Lule lule“ toc de tradizion albanese, o altris de tradizion Macedone e dal Est Europe. Si zontin a chestis ancje melodiis plui incjalçadis dal folk irlandês tant che “The foggy dew“ o “The drunken sailor”.
◆ La regjistrazion dal album e je stade fate a Comelians, cussì come lis ripresis dal video di “Tamlin”, de omonime balade scozese.
◆ I alteRMiX quartet a son daur a realizâ gnovis ideis e progjets musicâi, ma ancje didatics. Par nomenânt cualchidun: a àn colaborât cun Dennis Vertucci pal so gnûf album “La mia logica” tal singul “Non sono solo io” e a sunin ator insiemi cul doi des Ladies’ Juke-Box fasint concierts interatîfs didatics, dulà che il public al pues partecipâ aes performances insiemi cui musiciscj.
◆ Dapardut e par ducj: la musiche dal alteRMiX quartet – unusual folk music – e je in evoluzion continue, cul obietîf di cjapâ dentri tancj stîi musicâi. O sin sigûrs che tai prossims agns o sintarìn tabaiâ di chest grup che al puarte la musiche dal mont in Friûl e il Friûl pal mont.
◆ Video e simpatichis curiositâts des lôr provis e concierts ju podês cjatâ su lis lôr pagjinis social. Par sta inzornâts e savê di plui su chest grup di ALTERnatîfs e ReMIXâts lait a scuvierzi il lôr sît: https://www.altermix.it/ ❚


text:
«Salvât il lât, ce fasìno cun lui?». Se la prioritât e je chê di inviâ un procès che al permeti al Lât di Cjavaç di tornâ a vê la sô naturalece, di chê altre bande al è clâr che chê Valade e varà di seguî une prospetive turistiche par sfrutâ ben lis cualitâts di chel teritori cence che si torni a tocjâ il so ambient. E je di fâ inmò un pocje di strade, dut câs a son tantis robis che te Val dal Lâc a van za in chê direzion. Sul Lât a son vuê operatîfs doi campings dulà che ogni an a rivin personis sedi de Italie come pûr de Austrie e de Gjermanie, e fintremai de Olande. Tancj ancje cu la biciclete, rivant de ciclovie Alpe Adria. A pocje distance dai campings su la rive Ovest, l’imprenditôr Polo di Ravasclêt al à cjapât in man l’albierc “Al Lago”, che al jere sierât di agns, e che cumò si sta ristruturant cun tant di zardin esterni su la rive dal bacin, e in curt al tornarà a jessi viert.
Se cheste e je la ricetivitât presinte, sul front sportîf o ricuardìn che di timp inte Val e je ative “Nautilago”, societât sportive che e pratiche la vele: dongje dal vê une scuele, e inmanee regatis te stagjon estive. Su la rive Ovest si cjate ancje la piste di rivade a tiere pal svol acrobatic: za di agns, la associazion “Volo Libero Friuli” e inmanee sul Lât di Cjavaç “Acromax”, gare internazionâl di svol acrobatic li che a partecipin pilotis di parecleve di dut il mont. Si son fats ancje i mondiâi di cheste dissipline, ma ogni an a rivin di lontan a partecipâ par vie che e je un tape di Cope dal mont ricognossude a nivel internazionâl.
Lis tantis personis che a frecuentin la Val dal Lâc tal periodi estîf a àn podût preseâ cui lôr voi lis maraveis in svol dai atletis che si butin de Mont di Sant Simeon, sore Bordan. Come che a àn podût scuvierzi altris lûcs naturâi pal Istât sul vicin torint Palâr a Dalès, e tancj che a vegnin pe preseade fieste des Cerniculis a Vasinis. In sumis, a son za tantis lis robis che si fasin tun teritori une vore preseât par vie che, viodudis lis infrastruturis che lu traviersin, al è ancjemò vert e sugjestîf.
Tai ultins agns, il Comun di Trasaghis al à inviât il progjet “Immergiti nel Lago”, par svilupâ chê part dal so teritori e par dâi une prospetive ricetive e turistiche. Il prin pas al è la realizazion di un gnûf cjamp di balon cun tribunis e locâi multiservizis che la Aministrazion e inviarà tai prossims mês par un invistiment di passe 700 mil euros. Ancje chê struture e larà a completâ i servizis su la spuinde Ovest. Su di chê altre spuinde e je la storiche discoteche “Al Lago”. In sumis, iniziativis e struturis no mancjin par dâi un futûr al Lât di Cjavaç, e une strade divierse rispiet al sfrutament indiscriminât des bielecis naturâls e dal paisaç, si pues simpri percori. ❚
Piero Cargnelutti


text:
Ghitare
La ghitare e je è un strument musicâl a cuardis sunât cu lis ongulis te tecniche classiche o pûr cu la pupule dai dêts, o cuntun pletri. Il sun al ven de vibrazion des cuardis, tignudis in tension sore de casse armoniche che al sglonfe il sun. Lis cuardis a son tignudis dal tirecuardis, sul puintut, e il capotast, tiradis de mecaniche logade su la palete. Sul mani, la tastiere marcade cun barutis lasse scurtâ la lungjece des cuardis che vibrin fasint sunâ la note che si vûl.
La ghitare e ven dal antîc liut arap. La ghitare spagnole e à sîs cuardis, ma a son altris variazions, ad esempli in Brasîl si dopre une ghitare a siet cuardis, la ghitare baroche ancjemò doprade di cualchidun a 'ndi à dîs. Je avonde comun chê a dodis cuardis, cu la stesse incuardadure di chê a sîs ma cu lis cuardis dopleadis, in otave de seconde a la seste, cul Mi cantin dopli al unisun. • Par solit la man çampe cjalcje cu lis pupulis dai dêts lis cuardis su la tastiere dal mani, tant che la man diestre e piçe lis cuardis, fasintlis vibrâ. • I ghitariscj çampins par solit a doprin la stesse tecniche par vie che i vûl abilitât cun dutis e dôs lis mans, cualchidun mancul studiât, che al à imparât daûr istint, al zire la ghitare gambiant l'ordin des cuardis o ancje lassantlis cemût che son e duncje sunantlis al contrari.
Lis ghitaris a si puedin dividi daûr il lôr sun: Acustichis, cun casse "vueide" par doprâ il sun naturâl; Eletriche, cun cuarp plen e cence casse armoniche che scugne doprâ une amplificazion eletriche.
Lis ghitaris a si puedin dividi ancje daûr ce che si sune cun lôr, il repertori, in: ghitare classiche, ghitare acustiche e ghitare eletriche.
Ghitare classiche[cambie | modifiche il codiç]
La Ghitare classiche e à trê cuardis di nylon par lis notis plui altis e trê cuardis di sede rivestide di metal par chês plui bassis. Vuê plui di spes ancje di nylon rivestît. La amplificazion si à par risonance dal cuarp vueit, la casse armoniche, tant che la taule parsore e puarte il spostament dal aiar. La ghitare classiche e je un cuardofon in len, a piç, con casse a forme di vot, cun tascj sul mani de tastiere e cjaviliere o palete a pene pleade indaûr cui pirui o clavutis par tindi lis cuardis
Lis parts a son dôs: la casse armoniche o di risonance che e cjape il sun des cuardis sglonfât de vibrazion dal plan armonic superiôr e lu slargje; il mani cu la funzion di tindi lis cuardis regolant la lôr tension e di cjatâ lis notis midiant la tastiere. Ogni liutâr al à une sô maniere di fâ lis sôs ghitaris. La sielte dal len di doprâ pe costruzion al è impuartant ma no fisse, si dopre par solit peç. La sô man, che no si viôt, e insieme il so segret a son te incjadenadure. La incjadenadure e je dut un sisteme di rinfuarç o gnervaduris che a son tacâts sot dal plan armonic che a fasin il sun de ghitare, il so timbri. La ghitare classiche si sune nome di sintâts, poiant il strument su la gjambe di çampe, tignude pene plui alte cuntun scagnut di pueste. La ingjavadure de ghitare e à di stâ tacade ae gjambe par vê la juste posizion che confuarte il sunadôr tal sunâ, tal movi lis mans e tal tignî drete la schene. • La man çampe: Il poleâr no si dopre par sunâ ma nome par tignî su l'imprest. Lis pupulis e àn di lâ su lis cuardis a martiel. Ongulis curtis a judin la juste pression su lis cuardis. • La man drete: Lis ongulis a van tignudis lungjis e tarondis chel tant par vê un biel sun, la lungjece invezit e da la rapiditât di esecuzion. Il poleâr si môf su lis trê cuardis di metal, i dêts indiç, medi e anulâr, a sunin tierce, seconde e prime cuarde, lis plui acutis.
Ghitare folk[cambie | modifiche il codiç]
La ghitare folk, clamade ancje ghitare acustiche, e à une casse plui grande di chê classiche, e un mani rinfuarçât par tignî la plui grande tension da lis cuardis di metal. Si dopre in ducj i gjenars modernis, come il folk, il blues, il rock, la fusion, e inte musiche di bal. Lis cuardis di metal a dan un sun brilant e sclet. Di cheste fate e je la Ghitare batint (o ghitare italiane). A son ancje versions cence spale par rivâ miôr a al tastiere su lis notis plui altis e versions eletrificadis.
Ghitare eletriche[cambie | modifiche il codiç]
La ghitare eletriche e à un cuarp plen cence casse armoniche e mani rinfuarçât e dopre cuardis in metal. Cence amplificazion e à un sun lizerut. Altris argagns electronics a modifichin il sun in svariadis manieris. Si sune par solit cuntun tocut di plastiche a triangul par piçâ lis cuardis clamât pletri. Ancje lis ghitaris classichis a si puedin amplificâ, cence gambiâ il lôr sun ma nome par fâlu sintî in ambients grancj.
La incuardadure[cambie | modifiche il codiç]
La incuardadure plui comun la clamin incuardadure spagnole, cul sun da lis cuardis a vueit Mi-Si-Sol-Re-La-Mi de cuarde plui alte a chê plui basse. Cheste incuardature cul interval tra lis dôs cuardis dongje di un interval di cuarte juste (gjavade tra la seconde e la tierce cuarde che a son lontanis di un interval di tierce juste), al è il plui doprât par une rason storiche e parcè che e va ben par sunâ a acuardis cun posizions de man çampe facilis di fâ. A son, mancul dopradis, incuardaduris difarentis: la sardegnule dulà che lis notis a vueit a sunin Do maiôr, e lis incuardaturis viertis. Chestis incuardaduris a son dopradis i gjenars musicai particolârs. Cualchi compositôr al scrîf di pueste soi tocs par une incuardadure particolâr.


text:
Sportel pe lenghe furlane
RESPONSABIL: dot. Gianluigi Colomba
SPORTELISTE: dot. Linda Picco
DIREZION Place Rabin 1 Bordan
TELEFON 0432 988049 - 988120
FAX 0432 988185
ORARI PAL PUBLIC Il miercus des 9.00 aes 13.00. Il sportel si cjate al prin plan dal Municipi.
COMPETENCIS Comunicazion cui citadins te lenghe tutelade - in forme sedi orâl che scrite - par favorî l'ûs dai servizis publics; presentazion des ativitâts des istituzions e dal lôr funzionament, e ancje des disposizions di leç par podê meti in vore chês stessis ativitâts; promozion de cognossince di argoments di interès public e sociâl; promozion de imagjin de Aministrazion e di events di impuartance locâl e regjonâl; jutori ai utents tal ûs la lenghe tutelade tai uficis dal Ent; preparazion dai modui che a coventin, dai materiâi informatîfs e dai volantins, e inzornament dal sît web dal Comun, fasintju deventâ bilengâi o plurilengâi. Preparazion ancje di materiâl scrit di informazion e di divulgazion te lenghe tutelade; poie, gjestion e divulgazion di progjets specifics dal Ent pe promozion de lenghe furlane; consulence su lis ativitâts davuelzudis ancje di altris ents e associazions che a operin sul teritori e colaborazion cun chei.
NOTE Cul prin di Dicembar dal 2010, in gracie de Leç nazionâl di tutele des minorancis linguistichis storichis (L. 482/99), al è stât tornât a meti in vore il Sportel pe Lenghe Furlane de Associazion Intercomunâl dal Glemonàs. Il servizi di sportel al è garantît tai Comuns di Bordan, Glemone e Vençon, ancje par cont dai comuns di Montenârs e di Trasaghis.
Leçs di riferiment: L. 482/99; L.R. 15/96; L.R. 24/06; L.R. 29/07.


text:
Il valôr de culture locâl di un puest cetant particolâr come il Friûl al è ancjemò sintût de int, cun dut che par desenis di agns al è stât butât tuessin sot di ogni forme. Tal cors pratic di lenghe e culture furlane inmaneât de Societât Filologjiche Furlane a Romans dal Lusinç, al è stât domandât ai 20 partecipants di scrivi in pocjis riis cemût mai che a àn decidût di notâsi a chest cors, che al è rivât a metât des sôs 12 lezions di dôs oris ognidune.
Di là di chei che ur covente l’atestât di frecuence al cors, la maiorance e je int che il furlan lu fevele di simpri e che cumò a cirin di svicinâsi ae grafie e ae gramatiche.
Si lei tes rispuestis: “Mi soi iscrit par imparâ peraulis che no cognòs.” – “Mi soi iscrit par vê une buine cognossince da lis regulis gramaticâls.” – “O soi interessade a savê scrivi peraulis che o dopri ogni dì.”
Al è di dî che i partecipants a son int di gjenerazions diferentis, la plui zovine corsiste e à 24 agns, invezit chel plui vieri al met 65 cjandelutis su la torte. Si à di zontâ che lis competencis linguistichis a son pardabon tant diferentis: si va di un zovin che al cognòs 4 lenghis ae siore cun dome une ‘impanade’ di inglês, ma che e cognòs ben il lessic furlan dai imprescj contadins.
Lis motivazions che a son saltadis fûr a son tantis e soredut a son segnadis di curiositâts che a prin bot a somein di no vê nuie ce spartî une cun chê altre. Par esempli, il corsist che al dîs: “O vuei capî cemût che al è stât pussibil fâ sù un standard par une lenghe come la nestre che e à cussì tantis variantis.” al è sentât dongje di chê che e conte: “O vuei cognossi miôr la storie dal Friûl e la origjin de nestre fevele.”
Par une fantate l’interès i ven dal cûr: “O vuei tacâ a lei e a scrivi intune lenghe che o ami.”. So marît, ancje lui iscrit al cors, al dîs: “O jeri curiôs di imparâ a scrivi par furlan, ma mi soi iscrit soredut parcè che mi à tontonât la femine! …cumò però mi stoi passionant une vore.”
Tumiâ al è une strategjie che e funzione cun plui di cualchidun, stant che une altre corsiste e scrîf: “O vevi gust di imparâ la gramatiche de marilenghe e mi soi iscrite ancje parcè che o soi stade vitime dal mobbing di bande dal insegnant!”
Lis rispuestis di chest scandai a son cuasi dutis par furlan, che al è di preseâ soredut par chei che a son vignûts a stâ in Friûl in etât adulte. Chescj ultins a scrivin cence fai: “O ai chê di imparâ parcè che o soi nassût a Milan e o soi vignût a Viarse, mandi!” – “O soi vignude a stâ a Romans cul gno morôs. Cognossi la storie e la lenghe dal to paîs ti jude une vore. O ai di savê il furlan parcè che i fruts che o ten a scuele a tabain par furlan e mi plasarès rispuindi te stesse lenghe.”
Un câs di migrazion interne: “Cressût intune famee dulà che si fevele dome par bisiac o ai imparât il furlan cui amîs di scuele. Al è stupit vivi intun paîs li che si fevele furlan e no savê ni a leilu ni a scrivilu.”
Par talian, invezit, e scrîf une furlane: “Trovo adorabile il friulano, ma in casa ho sempre risposto in italiano ai miei genitori. Certe espressioni rendono solo in friulano, acquistando una musicalità speciale. Voglio migliorare!”
Chestis bielis espressions di interès a son musiche pal avignî de culture furlane e, come che a àn vût confermât altris scandais (par esempli “Indagine sulle Comunità linguistiche del FVG” editât de Societât Filologjiche), a rapresentin la sensibilitât de maiorance de popolazion te areis là che si fevele une o plui lenghis minorizadis e a regjim di tutele. ❚
✒ Michele Calligaris
Parcè ti interessie la culture furlane? Viaç tal cors di Romans............
Il valôr de culture locâl di un puest cetant particolâr come il Friûl al è ancjemò sintût de int, cun dut che par desenis di agns al è stât butât tuessin sot di ogni forme. Tal cors pratic di lenghe e culture furlane inmaneât de Societât Filologjiche Furlane a Romans dal Lusinç, al è stât domandât ai 20 partecipants di scrivi in pocjis riis cemût mai che a àn decidût di notâsi a chest cors, che al è rivât a metât des sôs 12 lezions di dôs oris ognidune.


text:
_Mandi nono! Vuê o soi propite ledrose. Mi àn spoilerât il gno telefilm favorît.
Spoile-ce?
_Spoilerât. Mi àn fat un spoiler!
Ah, cheste volte no tu mi freis: lu sai ancje jo ce che al è un spoiler. Al è chel aleton che a metin parsore de machine chei che a vuelin fâ i bulos.
_Ma no, nono, no stoi fevelant di chel spoiler li.
Pense che il gno amì Vigji al veve metût un spoiler ancje tal tratôr!
_Nono, scoltimi: o stoi fevelant di cine, di telefilms.
Ma cemût si metie un aleton parsore di un cine?
_Ti stoi disint che al è un altri spoiler, no chel che tu cognossis tu. Si dîs “spoilerâ” cuant che si ruvine a cualchidun il finâl o un toc impuartant di un cine o di un libri, contantlu prime che lui lu viodi.
Come cuant che Bepin mi à dit cemût che jere finide Ajax-Udin. E jo che no vevi nancje tacât la radio par viodile in regjistrade!
_Si, o come se cualchidun ti disès che Dart Fener al è il pari di Luke Skywalker. Âstu presint, no? Chei di Vueris Stelârs.
Cemût? Isal so pari? Chel paiaç cun chê mascare nere?
_Bon lasse pierdi. Dut câs, mi àn spoilerât il telefilm.
E cemût mai no lu vevistu viodût ancjemò? Lu vevistu regjistrât?
_No: no lu àn ancjemò mandât par television.
E cemût àno fat a contâti alc prime che al sucedi?
_Parcè che in Americhe lu fasin viodi prime che in Italie.
E cui isal chest amì american che si divertìs a contâti lis robis a pueste?
_Ma no, no covente jessi in Americhe: i telefilms cumò tu ju puedis cjalâ sul computer, ancje chei che a mostrin dome in Americhe. Dome che o ai let un articul che al contave il finâl de pontade: mi soi spoilerade di bessole!
Biele cheste! Un si pues ancje spoilerâ di bessôl!
_Si, ma a àn sbaliât chei che a àn scrit l’articul. Bisugne meti in grant la peraule “SPOILER” cuant che si conte alc cussì. Ma dulà vâstu cumò, nono?
Mi à clamât il gno amì Vigji a purcitâ. Spoiler: o finarìn cjocs! ❚
✒ Bete Di Spere
NO SON PERAULIS PAR VECJOS. Spoiler............
_Mandi nono! Vuê o soi propite ledrose. Mi àn spoilerât il gno telefilm favorît.


text:
Preistorie
La preistorie ( dal latin præ "prime" , "prime dal" storiae, "storie" "prime de storie") al è il periodi de storie umane che par convenzion si date prime de aparizion dai prins documents scrits. Secont une vision avonde condividude, chest periodi al scomence di 2,5/2,6 milions di agns fa, par rivâ fin al 4000 p.d.Ca
Ancje le protostorie e ven considerade part de preistorie. La peraule "Préhistorique" (preistoric in francês) e ven doprade tai pris agns Otante dal Votcent di bande di Paul Tournal, fondadôr de comission archeologiche e diretôr dal Museu di Narbonne in France.
La division dai periodis storics[cambie | modifiche il codiç]
La preistorie si divît in
Daspò de fin dal Neolitic si scomence a fevelâ di protostorie, dividude in


text:
I 75 agns de “Patrie” di ducj i furlans
Pal secont an il Friûl al varà di memoreâ la Fieste de Patrie ai 3 di Avrîl dome in forme simboliche. Nuie fiestis in place, nuie incuintris, ni iniziativis. Lu domande la sanitât publiche, lu domande la creance viers ducj chei che a àn patît e viers chei che a lavorin par no fâ patî. Intai ultins 5 mês o vin paiât un presit di vitis umanis 3 voltis plui alt di chel dal taramot dal 1976. E alore, parcè si varessial di fâ fieste, di tirâsi dongje intor di une bandiere, cuant che tal mês a pene finît o sin stâts la Regjon de Italie che e à vût plui infetâts e muarts in rapuart ae popolazion, e o vin mostrât di no vê imparât nuie di ce che al è sucedût intal ultin an? Nissune retoriche e pues scancelâ un an neri come il 2020 che al à segnât il 15% di muarts in plui de medie dai agns passâts. Ma se la identitât e je, e se e je fuarte, ricognossile e afermâle no je retoriche, e je necessitât. E je la stesse bisugne che i furlans a sintivin intun altri moment dulà che la Storie e je rivade a une crosere decisive, ven a stâi ae fin de seconde vuere mondiâl. Intune tiere disfate e cence prospetivis dopo dôs vueris grandis e vincj agns di ditature, doi oms cetant diferents, Josef Marchet e Felix Marchi, a faserin nassi tal 1946 un sfuei autonomist indipendent setemanâl, che a clamarin “La Patrie dal Friûl”. Un al jere un predi, chel altri al jere anarchic: ma il Fassio ju veve “atenzionâts” ducj i doi, pe voie soversive di pandi par furlan lis lôr ideis che su chel gjornâl a faserin daurman une vore di scjas.
◆ Chei doi visionaris si domandavin: sarino ae altece de prove che o vin devant? E la rispueste e jere che la uniche forme di libertât che i furlans a podevin vuadagnâ e jere chê di jessi metûts in cundizions di fâ “di bessôi”, di proviodi in autonomie aes lôr dibisugnis e cjapâ su lis spalis la responsabilitât des sieltis che a rivuardavin la lôr int. No jerin di bessôi a pensâlu: in chel periodi si jere dismote une cussience che e meteve dongje cerviei di gale, di Zuan Franc D’Aronco a Pier Pauli Pasolini, ma ancje Alessandri Vigevani, Ludovì Zanini, Artûr Toso, Antoni Faleschini, Alvise De Jeso e Zorç Provini, cun Tizian Tessitori che al sierave chel cercli.
◆ Al sarès un erôr dismenteâsi che chest sfuei al è nassût juste 75 agns fa par cjatâ une clâf identitarie pe rinassite dal Friûl. Nô o pensìn che la identitât e la prossimitât a sedin ancje pai agns a vignî la uniche clâf par dismovi la nestre tiere e dâi une gnove prospetive cuant che si podarà tornâ a fâ sù alc su ce che al restarà dopo de emergjence dal Covid. Ricuardâsi di Marchet e Marchi al è il nestri mût di fâ fieste ae Patrie: e lu fasarìn ai 6 di Mai, intune dì che i furlans no puedin dismenteâ, intun incuintri che al jentrarà intes iniziativis de Setemane de Culture Furlane inmaneade de Societât Filologjiche, ancje jê nassude des maseriis di une vuere mondiâl, la prime. Ducj voaltris o podarês fâ i auguris “in streaming” al unic gjornâl par furlan, il sfuei dai furlans che no si rindin. Nancje ae pandemie de identitât. ❚


text:
Fin ai 16 di Jugn al è pussibil visitâ a Merêt di Tombe, li de sale BancaTer in place de Vitorie, la mostre archeologjiche “Cjastelîrs, tumbaris, mutaris”. La rispueste plui che positive di presincis e di interès a pet dal patrimoni protostoric che al caraterize il teritori di Merêt di Tombe e il paisaç dal Friûl di mieç cu la presince di tombis a tumul e cjastelîrs, al à convinçût la aministrazion comunâl a sprolungjâ la viertidure de mostre che si insuaze intun progjet plui ampli clamât “Tiere di Cjastelîrs”, finanziât de Regjon e ideât dal Comun di Merêt di Tombe par tutelâ, valorizâ e promovi dut il compendi protostoric formât di 14 comuns che a àn sul propri teritori i rescj di chescj antîcs monuments: un unicum a nivel european. In esposizion e je la ricostruzion in dimensions origjinâls de fuesse sepulcrâl scuvierte intal Lui dal 2008 sot de tumbare di Merêt di Tombe, che e à puartât ae lûs il scheletri di un zovin, dal 1770 prime di Crist, che la sô muse, ricostruide, si pues viodi in mostre. E graciis al ûs de tecnologjie inovative VR (Virtual Reality), al è pussibil meti dai visôrs par amirâ dal alt il cjastelîr di Savalons.
La mostre e je visitabile ogni sabide des 15 aes 18 e la domenie des 9 a misdì. Par visitis vuidadis, scrivi a: cultura@comune.meretoditomba.ud.it ❚
par cure de redazion
CE FÂ? Ae scuvierte di cjastelîrs e tumbaris............
Fin ai 16 di Jugn al è pussibil visitâ a Merêt di Tombe, li de sale BancaTer in place de Vitorie, la mostre archeologjiche “Cjastelîrs, tumbaris, mutaris”. La rispueste plui che positive di presincis e di interès a pet dal patrimoni protostoric che al caraterize il teritori di Merêt di Tombe e il paisaç dal Friûl di mieç cu la presince di tombis a tumul e cjastelîrs, al à convinçût la aministrazion comunâl a sprolungjâ la viertidure de mostre che si insuaze intun progjet plui ampli clamât “Tiere di Cjastelîrs”, finanziât de Regjon e ideât dal Comun di Merêt di Tombe par tutelâ, valorizâ e promovi dut il compendi protostoric formât di 14 comuns che a àn sul propri teritori i rescj di chescj antîcs monuments: un unicum a nivel european. In esposizion e je la ricostruzion in dimensions origjinâls de fuesse sepulcrâl scuvierte intal Lui dal 2008 sot de tumbare di Merêt di Tombe, che e à puartât ae lûs il scheletri di un zovin, dal 1770 prime di Crist, che la sô muse, ricostruide, si pues viodi in mostre. E graciis al ûs de tecnologjie inovative VR (Virtual Reality), al è pussibil meti dai visôrs par amirâ dal alt il cjastelîr di Savalons.


text:
Midiant de storie dai cognons furlans, si fâs ancje la storie dal nestri Friûl. Ve chi cualchidun di chei de nestre redazion, che o viodês lis firmis vie pal gjornâl.
(gjavâts fûr di «I cognomi del Friuli» di Enos Costantini e Giovanni Fantini ed. La Bassa/LithoStampa.
O ringraciìn i autôrs pe disponbilitât e pe colaborazion).
LANFRIT
Di un non di persone che al varès di jessi par talian Lanfredo, di clare divignince des Gjermaniis, documentât in Italie dal VIII secul (Lanfredus, Lanfridus) e che in documents langobarts si lu cjate ancje tant che Lamfrid (npl 752). Land-fried al pues volê dî “paîs di pâs” o miôr “pâs intal paîs”. Cognon origjinari de Plêf di Vît dulà che si lu cjate dal ’300 a Anduins, passât a Forgjarie (un Lanfrit di Pitas intal 1415 e un Urban di Pietro di Lanfrit intal 1504) e in altris bandis. A Pinçan, un Denel di Lanfrit intal 1450.
TOMADA
Al è il feminin di Tomât, variant dal non Tomâs. Ital 1360 Tomada filia Endici Polca de Moiimaco; intal 1567 Petrus q. Leonardi de Tomada de Usaccho. Dentri dal schedari Corgnali: 1481 mestri Domeni de la Tomade a Udin. Tomàde al jere ancje un mût di misurâ il vin li che il cuinç (unitât di misure di une volte, variabil sui 60-80 litris) si divideve in 48 bocâi impen di 64. Al è un cognon avonde difondût: Udin, Susans di Maian, Nimis, Tarcint, Cjampfuarmit (1581 Jacobus q. Antony Thomada de Villa Campiformy; 1588 Leonardo q. Josephi della Thomata; 1592 Dominicus q. Josepho della Tomada), Gjalarian di Listize, Martignà, Plain di Pagnà, e v. i.
A Glemone, intal 1644 Joannes Franciscus filius ser Thoma dilla Thomada.
STOLFO, STOLF, STOLFA
Al à di lidrîs il non di persone di divignince des Gjermaniis di Astòlfo, puartât in Italie dai Langobarts. Però intal 1420 a Clavais al jere un Cristoforo det Stolfo (Gortani, 1898). Intal 1343 Stolffus de Fana. A Udin intal 1425 ancje Tolf. Dentri dal schedari Corgnali: 1341 Stolfo de Coloreto; 1366 Leon.do Stolfi de Utino; 1415 Petro q. Stolfi a Tarcento; 1485 Francisco q. Vignuti Stolfi de Aviano; 1491 Joh. Stolfi de Topo.
La forme Stolf si cjate a Pordenon (1613 Zuan de Stolf) e a Sant Vît dal Tiliment; Stolfa a Monfalcon e Gurize; Stolfo a Cjarlins, Nimis, Chions, Daçan, Pordenon. ❚
COGNONS DAL FRIÛL............
Midiant de storie dai cognons furlans, si fâs ancje la storie dal nestri Friûl. Ve chi cualchidun di chei de nestre redazion, che o viodês lis firmis vie pal gjornâl.